SKRIFTLIG FORESPØRGSEL P-1545/02

af María Sornosa Martínez (PSE) til Kommissionen

(28. maj 2002)

Om: Fællesskabsfinansiering af højhastighedstoget (AVE) mellem Valencia og Madrid

Jernbaneforbindelsen mellem Madrid og det østlige Spanien optræder i fællesskabsstøtterammen for de spanske regioner under mål 1, og der vil derfor kunne bevilges midler til finansieringen fra Fællesskabet som led i EFRU i perioden 2000-2006. Desuden vil der også kunne ydes støtte til højhastighedsforbindelsen fra Fællesskabet via Samhørighedsfonden under posterne for de transeuropæiske transportnet.

I henhold til retsgrundlaget for finansieringen af de nævnte transeuropæiske net kan det samlede beløb for Fællesskabets deltagelse ikke overstige 10 % af investeringerne.

I sine svar på undertegnedes forespørgsler H-0203/00(1) og H-0612/00(2) fremførte Kommissionen, at den endnu ikke havde modtaget noget forslag til finansiering af højhastighedsforbindelsen (AVE) Madrid-Valencia fra de spanske myndigheder, og at den ikke havde kendskab til udtalelserne fra økonomiministeriet for den autonome region Valencia, ifølge hvilke praktisk taget samtlige udgifter i forbindelse med anlægget skulle afholdes af EU.

Kan Kommissionen på baggrund af ovenstående oplyse, om den har modtaget noget forslag om finansiering af højhastighedsforbindelsen mellem Madrid og Valencia fra de spanske myndigheder, og om der stadig findes disponible midler på budgetposterne for disse infrastrukturer?

(1) Skriftligt svar af 14.3.2000.

(2) Skriftligt svar af 6.9.2000.

Svar afgivet på Kommissionens vegne af Michel Barnier

(8. juli 2002)

Jernbaneforbindelsen mellem Madrid og Valencia, herunder sidelinjen til Albacete, er defineret som strækning, som skal konstrueres specielt til højhastighed og derfor omfattet af bilag I til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1). Der kan ydes EU-støtte hertil over budgettet for de transeuropæiske transportnet samt strukturfondene og Samhørighedsfonden.

De spanske myndigheder har nu fremsendt en finansieringsanmodning under budgettet for disse transportnet, som vedrører undersøgelser i forbindelse med udarbejdelsen af projektet for højhastighedsbanen Madrid Castilla La Mancha det selvstyrende samfund Valencia Murcia-regionen, hvori indgår strækningen Madrid Valencia. EU-støtten til disse undersøgelser udgør 37 mio. EUR for 2001-2006 ud af et samlet støtteberettiget beløb anslået til 104,2 mio. EUR.

De disponible bevillinger fra Den Europæiske Fond for Regional Udvikling til foranstaltning 6.3, jernbaneforbindelser i de operationelle programmer Comunidad Valenciana og Castilla-La Mancha udgør hhv. 249,7 og 156,5 mio. EUR for perioden 2001-2006. Kommissionen er på indeværende tidspunkt ikke orienteret om eventuelle projekter vedrørende ovennævnte arbejde. Med henblik på strukturfondsstøtte er det dog kun projekter til et beløb på over 50 mio. EUR, der skal meddeles Kommissionen til godkendelse.

Endelig er det muligt med midler fra Samhørighedsfonden at finansiere projekter i transportsektoren med op til 50 % af det disponible budget. På indeværende tidspunkt er der ikke indsendt ansøgninger om samfinansiering til Samhørighedsfonden til opførelse af denne jernbaneforbindelse.

(1) EFT L 228 af 9.9.1996.